Греди Асса
Греди Хаим Асса е български художник-живописец от еврейски произход.

Биография 
Греди Асса е роден на 29 януари 1954 г. в Плевен. През 1981 г. завършва специалност стенопис във Великотърновския университет „Св. св. Кирил и Методий“ в класа на проф. Никола Гелов.

Работата си като преподавател започва в плевенската музикална гимназия, където негови ученици са били Евгени Димитров – Маестрото и Слави Трифонов.

Работи в Националната художествена академия, където понастоящем е професор и ръководител на катедра „Мода“, а в периода 2000 – 2004 г. е заместник-ректор.

Зам.-председател на Фонд „Култура“ при Министерство на културата (2000 – 2004).

От 2010 г. до края на юли 2015 г. е изпълнителен директор на Национален дарителски фонд „13 века България“.

Съпруг на преподавателката по културология в Софийския университет и преводачка на философска литература от френски език Жана Дамянова.

На 6 февруари 2014 г. министърът на културата Петър Стоянович го награждава с отличието „Златен век“ за неговия голям принос в развитието на българската култура.

Творчество 
През 1986 – 1987 г. Греди Асса, Андрей Даниел, Божидар Бояджиев, Вихрони Попнеделев, Недко Солаков и изкуствоведът Филип Зидаров основават групата за авангардно изкуство „Градът“. Заедно правят изложбите „Градът?“ (София, април 1988), „Вавилонска кула“ до Дома на хумора и сатирата в Габрово (май 1989), политическия хепънинг „Хамелеон“ по повод последния конгрес на ДКМС (София, януари 1990), „Градът Утопия“ в Галерия Бонингтън, Нотингам (1990) и „Таванската изложба“ в София. През 1989 г. членовете на групата основават своя едноименна галерия, която е и първата българска частна галерия, управлявана от художници. Галерията организира първата изложба в София на плакати на Христо Явашев-Кристо и на художника-емигрант Харалампи Орошаков. След разпадането на група „Градът“ Греди Асса се завръща към живописта.

Твори в областта на пейзажа, голото тяло, абстрактната живопис. Предпочитани техники са акварел, туш и маслени бои. Характерни за стила му са символизмът и интензивността на цветовете и енергията и скоростта на контраста.

Негови картини са притежание на Националната художествена галерия, Софийската градска художествена галерия, Бундестага в Берлин, Музей „Петер Лудвиг“ в Кьолн, Колекция „Франк Пажес“ в Баден-Баден, Музей на холокоста във Вашингтон, Музей за европейско изкуство в Ню Йорк, Колекция „Джон Бърнс“ при Бостън Колидж, Бостън, Музей за съвременно изкуство в Ниш, Корпоративна колекция „Студио 9“ в Лондон.

Специализации 
 1999 – Интернешънал Студио Програм, Ню Йорк, САЩ
 1998 – Фондация Ланан, Ню Йорк, САЩ
 1996 – Сите дез Ар, Париж, Франция

Изложби 
 Избрани колективни изложби от последните години
 2012 – Греди, Хубен, Койчев, Галерия за модерно изкуство, София
 2011 – 54-то Венецианско биенале на изкуствата, Венеция, Италия
 2010 – Четвърто международно биенале на изкуствата, Пекин, Китай
 Студиото. Музи и модели, Софийска градска галерия, София
 Точки на пресичане, Софийска градска галерия, София

 Избрани самостоятелни изложби

Греди Асса има над 80 самостоятелни изложби, сред които:
 2017 – Живопис, Galleria della Luce di Roma, Рим, Италия
 2013 – Магията на цвета, Къщата на Редута, Бон, Германия
 2012 – Птичето, Галерия Астри, София
 2011 – Исландия, моя утопия. Галерия Ракурси, София
 2010 – Йемая, Галерия Райко Алексиев, София
 2009 – Бял Скок, Галерия Ракурси, София
 Балкански ветрове, Галерия Зенит, София
 2008 – Толкова близо, толкова далеч, Галерия Мимесис, Женева, Швейцария
 Живопис и рисунки, Галерия Мулин, Шанхай, Китай
 Живопис и рисунки, Галерия Да-спейс, Пекин, Китай

Греди Асса прави самостоятелни изложби в България, Великобритания, Германия, Люксембург, Полша, САЩ, Словения, Унгария, Южна Корея, Франция, Холандия, Швеция, Швейцария. Взема участие в колективни изложби в Австрия, България, Великобритания, Германия, Китай, Русия, Словакия, Словения.

Отношения с Държавна сигурност 
През юни 2011 г. Комисията по досиетата обявява, че от 1979 година Греди Асса е бил секретен сътрудник на Първо управление на Държавна сигурност, ОУ на МВР-Плевен. За него са налични само един дневник, няколко картона и предложение за заличаване на делото му от 1990 г. Греди Асса отрича да е бил сътрудник на ДС – според данните на Комисията по досиетата той би трябвало да е вербуван на 25-годишна възраст, по време, когато е войник в Строителни войски, а според картона на ДС той е вербуван към разузнавателния отдел. Греди Асса посочва, че до неговото име няма име на вербувалия го служител и на този, който трябвало да го ръководи, което е изключение от всички дотогава публикувани списъци от комисията. Освен това няма документи за какъвто и да е донос, написан от него. Писателката Милена Фучеджиева в Отворено писмо, публикувано в блога ѝ, изразява подкрепата си към Греди Асса и съпругата му Жана Дамянова в опита им да попречат на опетняването на името му.

Библиография 
 Балканският кръстопът на културите. Албум. Предговори на Чавдар Попов и Валери Стефанов. Велико Търново: Фабер, 2009.
 Тялото не е лула. Сборник с рисунки. Предговор на Валери Стефанов. София: Анубис, 2004, 120 с. ISBN 978-954-426-627-1
 Автобиографично. Каталог. С текстове на Валери Стефанов, Борис Данаилов и Георги Лозанов. София: К+К, 2004.
 Вътрешни пространства. Предговор на Иван Кръстев. София: К+К, 2001.

Филмография 
 „Кубасса“, документален филм на френския кинематографист Патрик Сандрен
 „Другото земно кълбо“, филм-портрет на Владимир Люцканов от поредицата „Умно село“, БНТ, 2004. Филмът получава Голямата награда Осма муза за телевизионно изкуство през 2004 г.
 "Владимир Димитров – Майстора: Презареждане", филм от поредицата „Умно село“ с участие на Греди Асса, БНТ, 29 март 2014.

Източници

Външни препратки 
 Официален сайт на Греди Асса
 Страница на проф. Греди Асса на сайта на Националната художествена академия
 Картини на Греди Асса: „Ветрилото“, „Голо тяло“, „Голо тяло“, „Калифорнийски фар“, „Пейзаж“, „Разходката на Йосиф“, „Унес“, „Церемония“, „Черно и бяло“
 „Художникът Греди Асса навърши 50“ (текстове на Ани Илков и Мария Василева), в. „Култура“, бр. 5, 6 февруари 2004
 Александър Мануилов, „Накъде?“ (По повод изложбата на Греди Асса Нататък в галерия Крида-Арт)“, в. „Култура“, бр. 16 (2354), 19 април 2002
 Филип Зидаров, „Пътешествия с Греди или Колко е остра иглата на небостъргача Крайслер“, в. „Култура“, бр. 22, 21 май 2004

Български художници
Възпитаници на Великотърновския университет
Преподаватели във Великотърновския университет
Преподаватели в НХА
Държавни служители на България
Български евреи
Сътрудници на Държавна сигурност
Родени в Плевен